b'\n_START_ARTICLE_\nYhdysvaltain Suomalainen Ty\xc3\xb6v\xc3\xa4enj\xc3\xa4rjest\xc3\xb6\n_START_PARAGRAPH_\nYhdysvaltain Suomalainen Ty\xc3\xb6v\xc3\xa4enj\xc3\xa4rjest\xc3\xb6 (engl. Finnish Workers\xe2\x80\x99 Federation of the United States) oli Yhdysvalloissa vuosina 1927\xe2\x80\x931941 toiminut amerikansuomalaisten kommunistien kulttuuri- ja valistusj\xc3\xa4rjest\xc3\xb6._NEWLINE_Amerikan Suomalaisen Sosialistij\xc3\xa4rjest\xc3\xb6n hajottua sen enemmist\xc3\xb6 liittyi vuonna 1922 kommunistiseen Workers Party of America -puolueeseen. Vuonna 1924 se otti nimen Workers Partyn Suomalainen j\xc3\xa4rjest\xc3\xb6 (Finnish Federation of the Workers Party of America). Vuonna 1925 Komintern p\xc3\xa4\xc3\xa4tti kommunistipuolueiden kansallisten j\xc3\xa4rjest\xc3\xb6jen lakkauttamisesta ja puoluetoiminnan organisoimisesta ty\xc3\xb6v\xc3\xa4enj\xc3\xa4rjest\xc3\xb6jen sis\xc3\xa4ll\xc3\xa4 toimiviksi monikansallisiksi fraktioiksi. Workers Party vahvisti p\xc3\xa4\xc3\xa4t\xc3\xb6ksen elokuussa 1925 ja perusti p\xc3\xa4\xc3\xa4majansa yhteyteen suomalaisten ty\xc3\xb6v\xc3\xa4enyhdistysten toimintaa ohjanneen suomalaisen toimiston. Suomalainen j\xc3\xa4rjest\xc3\xb6 lakkautettiin sen marras-joulukuussa 1925 pidetyss\xc3\xa4 edustajainkokouksessa._NEWLINE_J\xc3\xa4rjest\xc3\xb6n yli seitsem\xc3\xa4st\xc3\xa4 tuhannesta j\xc3\xa4senest\xc3\xa4 vain vajaat kaksi tuhatta liittyi uusien puoluesolujen j\xc3\xa4seniksi. Workers Partyn suomalainen toimisto sai teht\xc3\xa4v\xc3\xa4kseen muodostaa uuden j\xc3\xa4rjest\xc3\xb6n, jonka avulla laajemmat joukot s\xc3\xa4ilytett\xc3\xa4isiin kommunistisen liikkeen tukijoina. Kominternin, puoluejohdon ja suomalaisen toimiston kontrolloima Suomalainen Ty\xc3\xb6v\xc3\xa4enj\xc3\xa4rjest\xc3\xb6 perustettiin Chicagossa tammikuussa 1927. Puolueen tiukka kontrolli ei kuitenkaan miellytt\xc3\xa4nyt kaikkia sen j\xc3\xa4seni\xc3\xa4. Erimielisyyksien takia suuri joukko suomalaisia erotettiin ty\xc3\xb6v\xc3\xa4enj\xc3\xa4rjest\xc3\xb6st\xc3\xa4 ja kommunistipuolueesta vuosina 1928\xe2\x80\x931930. Erotettujen joukossa olivat muun muassa Henry Askeli, Aaro Hyrske, Aarne Halonen, Elis Sulkanen ja Vilho Boman sek\xc3\xa4 my\xc3\xb6hemmin Yrj\xc3\xb6 Halonen, Severi Alanne ja Henry Koski. Linjaristiriidat huipentuivat taisteluksi Wisconsinin Superiorissa toimineesta Keskusosuuskunnasta, joka lopulta irtautui kommunistisesta liikkeest\xc3\xa4. Ty\xc3\xb6v\xc3\xa4enj\xc3\xa4rjest\xc3\xb6 menetti j\xc3\xa4seni\xc3\xa4\xc3\xa4n my\xc3\xb6s 1930-luvun alussa, kun tuhannet amerikansuomalaiset muuttivat Neuvosto-Karjalaan. Viimeisen kriisins\xc3\xa4 j\xc3\xa4rjest\xc3\xb6 koki talvisodan aikana, jolloin kommunistit asettuivat tukemaan Neuvostoliiton tarkoitusperi\xc3\xa4 Suomessa._NEWLINE_Vuonna 1932 Yhdysvaltain Suomalaisessa Ty\xc3\xb6v\xc3\xa4enj\xc3\xa4rjest\xc3\xb6ss\xc3\xa4 oli 251 yhdistyst\xc3\xa4 ja yli 9\xc2\xa0000 j\xc3\xa4sent\xc3\xa4. J\xc3\xa4rjest\xc3\xb6 panosti voimakkaasti nais- ja nuoriso-osastojen toimintaan. Sen johtavina toimitsijoina ty\xc3\xb6skenteliv\xc3\xa4t Henry Puro, Knut Einar Heikkinen, Taavi Heino, Matti Wick, Arne Mynttinen, Ida Rovio, Theodore M\xc3\xa4ki, Evi Suvanto, Hans Johnson, Carl P\xc3\xa4ivi\xc3\xb6, Siiri Anderson ja Karl Rautio. J\xc3\xa4rjest\xc3\xb6n p\xc3\xa4\xc3\xa4maja siirrettiin Chicagosta New Yorkiin kes\xc3\xa4ll\xc3\xa4 1929. Sen \xc3\xa4\xc3\xa4nenkannattajina ilmestyiv\xc3\xa4t sanomalehdet Ty\xc3\xb6mies, Eteenp\xc3\xa4in, Toveri, pilalehti Punikki ja naistenlehti Toveritar (my\xc3\xb6hemmin Ty\xc3\xb6l\xc3\xa4isnainen ja Naisten Viiri). J\xc3\xa4rjest\xc3\xb6n lehtikustantamot julkaisivat vuosittain kymmeni\xc3\xa4 kirjoja. Sen N\xc3\xa4ytt\xc3\xa4m\xc3\xb6liittoon kuului yli sata harrastajateatteria._NEWLINE_Suomalainen Ty\xc3\xb6v\xc3\xa4enj\xc3\xa4rjest\xc3\xb6 liittyi toukokuussa 1941 kommunistiseen International Workers\xe2\x80\x99 Order -kattoj\xc3\xa4rjest\xc3\xb6\xc3\xb6n nimell\xc3\xa4 Amerikan Suomalainen Keskin\xc3\xa4isen Avun J\xc3\xa4rjest\xc3\xb6 (Finnish American Mutual Aid Society). IWO:n lakkauttamisen j\xc3\xa4lkeen 1950-luvun alussa j\xc3\xa4rjest\xc3\xb6n toiminta jatkui piirikomiteoiden johdolla.'